Papersnake/gushiwen huggingface dataset:
观打鱼歌
汪森（清代）

漕溪东入大江水，倏忽波涛走千里。蛟龙移窟风雨过，濈濈遂多鲂与鲤。

结庐一向临溪津，溪明日映开青蘋。四园集网如墙列，渔家三五为比邻。

以我远来累晨夕，为引烹鲜话畴昔。黄头奴子手提网，布网势若千斤掷。

网沈波底初无声，举网忽闻泼剌鸣。银刀霜剑纵横出，水族奔骇波涛惊。

须臾后网有牵动，收来颇较前时重。竭泽而渔安可常，为命黄头且多纵。

网外脱漏仍扬鬐，网中倔强安能施。饔人操刀向砧几，剁葱屑姜鲜羹宜。

吁嗟好生天地德，饕餮斯须亦何益！君不闻既饱欢娱萧瑟同，杜老当时为叹息。
忆秦娥 次韵陈子象
韩元吉（宋代）

莺声寂。春风欲去难踪迹。难踪迹。几枝红药，万金消得。
青铜镜里朱阑侧。照人也似倾城色。倾城色。一尊莫负，赏心良夕。
水调歌头 其三 泛湘江
张孝祥（宋代）

濯足夜滩急，晞发北风凉。吴山楚泽行遍，只欠到潇湘。

买得扁舟归去，此事天公付我，六月下沧浪。蝉蜕尘埃外，蝶梦水云乡。

制荷衣，纫兰佩，把琼芳。湘妃起舞一笑，抚瑟奏清商。

唤起九歌忠愤，拂拭三闾文字，还与日争光。莫遣儿辈觉，此乐未渠央。
送严秀才
武元衡（唐代）

灞浐别离肠已断，江山迢递信仍稀。

送君偏下临岐泪，家在南州身未归。
怪梦十首
方回（元代）

文宗韩吏部，诗学杜参谋。
余子焉能凂，吾徒别有愁。
潮阳宁远谪，补阙肯中留。
往事惊棋局。
寄杜位（位京中宅近西曲江，诗尾有述）
杜甫（唐代）

近闻宽法离新州，想见怀归尚百忧。逐客虽皆万里去，

悲君已是十年流。干戈况复尘随眼，鬓发还应雪满头。

玉垒题书心绪乱，何时更得曲江游。
秋怀 其二
贝琼（元代）

黄鹤日千里，潜鱼必深池。蠢兹橘中蟊，化蝶俄天飞。

翩翩苦不已，倏忽胶蟊丝。两翅既摧折，何日回枯枝。

非才慎所处，富贵亦何为。且尽一杯酒，物我共忘机。
送潘供奉承勋
梅尧臣（宋代）

与君迹熟情已亲，欲将行迈聊感人。
举酒不能效时俗，半醉苦感资立身。
长大实好带弓剑，何不往助清边尘。
门戟虽高岂自有，当思乃祖为功臣。
所宜踊跃发奇策，嘉名定体庶得真。
傥以斯言作狂说，乘肥食脆任青春。
送张司勋福建转运使
宋祁（宋代）

晚花吹酒送行人，迢递风烟上七闽。
江海身孤虽恋阙，豺狼路七不埋轮。
阳林撷露茶腴早，侧树烘霞荔子新。
毛竹乾鱼仙祀古，请君寻遍武夷春。
和子瞻和陶渊明杂诗十一首
苏辙（宋代）

莫言三谪远，归路近庾岭。
谁怜东坡穷，垂老徒此景。
幸无薪炭役，岂念冰雪冷。
平生笑子厚，山水记柳永。
孜孜苦怀归，何异走逃影。
吾观两蛮触，出缩方驰骋。
百年寄龟息，幸此支床静。
朝中措 綦君美东海名家，大父内翰海陵朝以
元好问（金朝）

，尝令湖城，晚得儿子古桂，因为赋此添盆瓣喜万家传。满意掷金钱。仙果休嗔生晚，灵椿最得春偏。隆颅犀角，丹砂一指，玉润松坚。看取翰林枝叶，却如东海当年。
和荣安中二绝
王灼（宋代）

射洪春酒旧知名，更得新诗意已倾。
独与刘伶敦契好，山王不敢岂人情。
陆彦则索诗寄之四韵
华镇（宋代）

解官才喜此身轻，忍以冥搜损性情。疏懒旧来高叔夜，虚閒今日似渊明。

愿酬美意情虽切，强缀狂歌曲不成。应有朱侯偷笑我，壮年不解请长缨。
闻鸮
王禹称（宋代）

元精育万汇，羽族何茫茫。为怪有鸱鸮，为瑞称凤皇。

凤皇不时出，未识五色章。吾生在邹鲁，风土殊远方。

鸣鸠随乳燕，日夕巢我梁。翩翾杂鸟雀，穿屋率为常。

又从筮仕来，五年居帝乡。更直入承明，侍宴趋未央。

上林闻莺啭，巧舌如笙簧。鸱鸮徒知名，闻见实未尝。

顷年谪商山，听之已悲凉。今兹出内庭，罚郡来永阳。

谁知尔鸋鴂，营巢在城墙。年加睡渐少，秋尽漏且长。

鸣啸殊不已，历历含微霜。孺人泣我右，稚子啼我傍。

吾心非达士，讵免亦伥伥。人生纵百岁，忽若石火光。

其间有穷通，幽昧难自量。我爱皋与夔，峨冠虞舜堂。

箫韶闻九成，丹穴来锵锵。又爱闳与散，陈力遇文王。

鸑鷟听岐山，多士周道昌。嗟嗟汉贾谊，年少谪南荒。

故有鵩鸟赋，倚伏理甚详。郇公暨邺侯，放逐同一邦。

夜深闻此鸟，韦公涕沾裳。李侯举酒令，斯音非不祥。

坐客如不闻，罚之以巨觞。遂使恶鸟声，听之靡所伤。

赞皇贬袁州，怀鸮义亦臧。乃知昔贤哲，未免亦悽遑。

况予不肖者，冒宠登朝行。报国惟直道，谋身昧周防。

四年两度黜，鬓发已苍苍。虽得五品官，销尽百炼钢。

何当解印绶，归田谢膏粱。教儿勤稼穑，与妻甘糟糠。

凤来非我庆，鸮集非吾殃。优游尽天年，身世俱可忘。
余手植木芙蕖数十本山亭之下比闻颇为群羊践履
周紫芝（宋代）

春去无花伴白颠，旋栽红艳照霜前。髯郎莫剪柔柯去，留作秋风一醉眠。
王岩
赵蕃（宋代）

夜入王岩观，真同久客回。
望松知窈窕，次背识崔嵬。
有客成幽屏，谈诗记昔来。
暂游还契阔，欲去重徘徊。
众星罗列夜明深
寒山（唐代）

众星罗列夜明深，岩点孤灯月未沉。
圆满光华不磨莹，挂在青天是我心。
偈颂一百零三首 其十七
释月涧（宋代）

结虚空，捏定如生铁。解圣凡，普请出阴界。西天此土，南岳天台，总不出师僧陈年破草鞋。
行路难·君不见富家翁
张羽（明代）

君不见富家翁，旧时贫贱不得志，平生亲戚皆相弃。
一朝金多贱还贵，百事胜人人莫比。
子孙成列客满堂，美人四座回鸣榼。
跃马扬鞭游洛阳，片言出口生辉光。
由来本自一人事，人心爱恶不相当。
季子西游穷困归，妻织自若嫂不炊。
行路难，良可悲。
不贫贱，那得知。
和运司园亭 玉溪堂
孙甫（宋代）

华堂殿方池，雅名题玉溪。南荣翠樾阴，北望花岛低。

时闻细泉鸣，间或幽鸟啼。深宜世外人，冥坐窥天倪。
自笑
仇远（元代）

谒客登门不敢嗔，强颜应按暂时亲。
一官本自如冰冷，更有依冰借暖人。
题云松野岸
王翰（唐代）

远山积翠白云多，扬子幽居隐薜萝。一径松阴春寂寂，朝来载酒几人过。
【商调】集贤宾_友人爱姬为
汤舜民（元代）

友人爱姬为权豪所夺复有跨海征进之行故作此以书其怀
莺花寨近来谁战讨，这儿郎悬宝剑佩金貂。燕子楼屯合着铠甲，鸡儿巷簇拥
着枪她。丽春园万马萧萧，鸣珂巷众口嗷嗷，将一座玩江楼等闲白占了。他道是
特钦丹招，穿花掖凤鸟，跨海斩鲸鳌。
【逍瑶乐】六韬三略，也则待制胜量敌，却做了幽期密约。阵马咆哮，比贩
茶船煞是粗豪，将俺这软弱苏卿禁害倒。统领着鸦青神道，将散蜂媒蝶使，烘散
燕子莺儿，拆散凤友鸾交。
【梧叶儿】虽不是糟糠妇，休猜做花月妖。又不曾谙海岛惯风涛，把舵春纤
嫩，扶篙筋力小。恁待去征辽，没话说军期误却。
【金菊香】
他将绛绡裙笼罩着锦征袍，银铠甲缨联着珠络索，铁兜鍪压损了金凤翘。改
尽了风标，全不似海棠娇。
【醋葫芦】枪攒呵玉臂擎，箭来呵罗袜挑。丁香舌叶似剑吹毛，连珠炮被窝
儿里聒破脑。知音的都道，我不信建头功先奏你个女妖娆。
【二】铰青丝缠做弩弦，裁香罗衲做战袄。补旗幡绞断翠裙腰，金疮药细将
脂粉调。都是些风流功效，他则想五花诰飞下紫宸朝。
【三】叫喳喳锦缆移，闹垓垓画桨摇。那里取明眸皓齿姆军稍，更做道孙武
子教得来武艺高。止不过提铃喝号，抵多少碧桃花下坐吹箫。
【四】他恋着篷窗下风致佳，舵楼中景物饶。棹歌声里乐陶陶，辱没杀铺红
苦绿翡翠巢。怕不道相偎相抱，那里也芙蓉帐暖度春宵。
【五】晚风凉篥鸣，晓星沉鼙鼓敲。热乐似银筝象板紫檀槽，则学的君起
早时臣起早。白鸥冷笑，倒惹的黑漫漫杀气蜃楼高。
【随煞】奶奶得了些卖阵钱，哥哥占了些劳军钞。他向这海神庙多买好香烧，
但只愿一年一度征海岛。休忘了将军的旗纛，他是个玉门关旧日的莽班超。　客窗值雪
倚龙泉数声长叹息，游子去何期。添一岁长一分白发，治一经饱一世黄齑。
风凛凛岁晚江空，雪漫漫天阔云低。对梅花叹人犹未归，观不足严凝景致。玉壶
春滟滟，银海夜凄凄。
【逍遥乐】
客窗深闭，止不过香炷龙涎，茶烹风髓，纸帐低垂。早难道翠倚红偎，冷暖
年来只自知，捱不彻凄凉滋味。鸳鸯无梦，鸿雁无音，灵鹊无依。
【金菊香】看别人吹箫跨凤上瑶池，乘兴扁舟访剡溪。真仍是平地白云三万
里，堪画堪题。水晶宫翻做素玻璃。
【尾声】调琴演楚骚，研朱点《周易》。风流似党进，终日醉如泥。磨龙香
拂花笺呵冻笔，挥写就乾坤清气，着人道老袁安犹自说兵机。
【般涉调】哨遍　新建构栏教坊求赞
圣遍飞龙当日，火精焰焰光天德。三尺剑一戎衣，笑谈间平吞了万里华夷。
二气里，八荒跻寿。四海涵春，酉酉出雍熙治。都会金陵佳丽，鲁麟呈瑞，周凤
来仪。天香荡酒旗风，甘露调和落花泥。拽塌了旌旗，打灭了烽尘，销溶了剑
戟。
【耍孩儿】赤紧的教坊司独占了阳和地，越显得莺花艳美。真乃是紫微宫殿
乐星集，另巍巍创立个根基。方位里都按着郭景纯经天伟地阴阳诀，规矩上不离
了鲁公输迈古超今造化机。昏昼里无休息，响玎玎斧斤电掣，闹垓垓锯铲星飞。
【七煞】瓦砾披荡的平，风火墙垒砌得疾，百年便作千年计。选良材砍尽
了南山铁干霜皮木，搬巨磉捞遍了东海金星雪浪石。非容易，半空中觚棱□耸，
平地上轮奂光辉。
【六煞】上设着透风月玲珑八向窗，下布着滴星辰嵯峨百尺梯，俯雕栏目穷
天堑三千里。障风檐细粼粼檐牙高展文鸳翅，飞云栋碜可可檐角高舒恶兽尾。多
形势，碧窗畔荡悠悠暮云朝雨，朱帘外滴溜溜北斗南箕。
【五煞】门对着李太白写新诗凤凰千尺台，地绕着张丽华洗残妆胭脂一派水，
敞南轩看不尽白云掩映钟山翠。三尺台包藏着屯莺聚燕闲入窟，十字街控带着踞
虎盘龙旧帝基。柳影浓花阴密，过道儿紧栏着朱雀，招牌儿斜拂着乌衣。
【四煞】这壁厢酒肆里笙歌聒耳来，那壁厢厢渲房中麝兰扑鼻吹，隔离五云
宫阙无多地。鼓儿敲普冬冬响随仙仗迎□□，板儿撒礻乞剌剌声逐天风入凤墀。
八音备：土匏革木，丝竹金石。
【三煞】豁达似彩霞观金碧妆，气概似紫云楼珠翠围，光明似辟寒台水晶宫
里秋无迹，虚敞似广寒上界清虚府，廊□□兜率西方极乐国。多华丽，潇洒似蓬
莱岛琳宫绀宇，风流似昆仑山紫府瑶池。
【二煞】捷剧每善滑稽能戏设，引戏每叶宫商解礼仪，妆孤的貌堂堂雄纠纠
口吐虹霓气。付末色说前朝论后代演长篇歌短句江河口颊随机变，付净色腆嚣庞
张怪脸发乔科店冷诨立木形骸与世违。要扌朵每未东风先报花消息，妆旦色舞
态袅三眠杨柳，末泥色歌啖撒一串珍珠。
【一煞】王孙每意悬悬怀揣着赏金，郎君每眼巴巴安排着庆赏囗，跳龙门题
雁塔悬羊头踏狗尾一个个皆随喜。扎礻覃的亚着肩叠着脊倾着囊倒着产大拚白雪
银双镒，妆孤的争着头鼓着脑舒着眉睁着眼细看春风玉一围。权当个门山日，名
扬北冀，声播南陲。
【尾】托赖着九重雨露恩，两轮日月辉。这构栏领莺花独镇着乾坤内，便一
万座梁园也到不得。
上丁释奠备数献官书十二韵呈莫子齐教授赵可大察推
王十朋（宋代）

鲁人呼东家，陈蔡不火食。当时虽高第，往往亦愠色。

孰知梦奠虽，庙祀亘无极。嵬然衮冕尊，王侯面俱北。

武成祭上戊，龙弃配社稷。隆杀良不同，论功岂如德。

去载游上庠，观礼杏坛侧。备乐阅九奏，银袍烂千亿。

兹焉客莲幕，滥与俎豆职。登阶瞻睿容，炳睟若亲识。

壮哉芹藻宫，不减鲁侯国。归赓泮水颂，才劣惭史克。
渡湘水
张嵲（宋代）

昔读此离骚，今朝渡湘水。
荒草满秋原，何处寻芳芷。
忆江南 咏梳
黄琬璚（清代）

修琢巧，犀象并檀槽。掠遍香丝珂响细，飏凭纤手月痕高。

红浸半规潮。
屴崱峰酬陈子惟浚
傅汝舟（明代）

秋日同高望，秋空指顾间。
白为溟海浪，青尽岛夷山。
逐客停杯酒，悲风动壮颜。
去天虽不远，谁扣紫皇关。
游锺山题八功德水庵壁
陈序（宋代）

十年尘土暗衣巾，乱走江乡一病身。
西第将军成底事，北朝开府是何人。
某蒙君章兄宠示樱桃佳篇辄依韵奉和
强至（宋代）

炎蒸有正色，下与地气关。
相结成含桃，使冠百果班。
独忧赤日曝，坐变红成殷。
多应绛阙种，流落来尘寰。
金盘泻不定，四走如循环。
睡龙失火齐，颔空皆血潸。
以口比樊素，白傅夸娇鬟。
却嗟荔子陋，远在炎荒山。
每岁贡天子，险路劳缘扳。
岂如盛京洛，地广生不悭。
朝须暮可进，先御后匪颁。
离树既不久，弗改犹童颜。
吁嗟唐中宗，游乐芳林闲。
君臣失仪度，口摘省手攀。
不闻荐先庙，书在史册间。
愈籍争诗豪，劲句尝往还。
予知青冥赐，难到山溪湾。
林园幸自有，圆颗赫不黫。
虽热岂厌食，纵密宁忍删。
况此鲜嫩质，非并青梅顽。
吊薛公孟
林逋（宋代）

未第身魂殁帝京，东还长欠奠幽灵。
遗文尽合编家传，高行谁幽撰墓铭。
谈柄寂寥尘久暗，墨池荒废草空青。
三招不见山巾湿，擬画轩昂太白星。
仙源即事三首
王镃（宋代）

泥炉松火带烟青，汤沸轻潮响瓦瓶。
坐睡醒来窗上月，梦魂疑在浙江亭。
西天目
施枢（宋代）

苕水之源出此山，地如邾鲁始跻攀。
三池浚泽高冈上，一勺为霖反掌间。
着脚不知苍汉近，无心直共白云闲。
何进结屋枕泉玉，涤尽尘根学大还。
游齐州灵岩四首 其三
韦骧（宋代）

区区不觉路岐难，尘土衣冠喜动颜。已见成书归上国，更逢便道览名山。

随轩幸涉三时久，弭节仍陪半日閒。却与禅翁自相悦，绣衣云步共追攀。
次韵季长感事
周紫芝（宋代）

久将华发寄林泉，尺一呼来近日边。身退已甘无事老，眼明重见太平年。

鼎湖龙去心虽在，长乐钟鸣喜欲颠。解道贞元朝士少，刘郎定自有新篇。
送赵仲礼入大理寺簿
孙应时（宋代）

决科遄入幕，更秩遂登朝。
龙化无重浪，鹏抟即九霄。
仙凡端有命，一壤一何辽。
愿踵门庭盛，勋庸日月昭。
拟古三首 其一
张煌言（明代）

萧萧岩畔竹，亭亭涧底松。植根非不高，孤峭虑难容。

骨肉缘枝叶，分飞类转蓬。非关恩义薄，根株良不同。

越鸟栖南技，代马立朔风；藐焉长怆恻，道阻谁适从！
秋夜对月
钱惟演（宋代）

颢气中秋正，明河左界长。
桂孤香易散，蚌冷泪先汪。
飞盖倾兰坂，鸣琴厌烛房。
玉盘浮浩露，素绠冰寒浆。
浪白江连楚，风凄笛怨羗。
庾楼聊顾慕，潘省更悲凉。
雪漫夸圆璧，珠休号夜光。
嫦娥悔孀独，空见海生桑。
赋山水雪景
张矩（宋代）

寒云凝不飞，回风舞霏雪。移多山凹平，渐释涧声咽。

饥乌噤无山，老树僵欲折。薄暮渔舟归，行人稍稀绝。

诗翁酒力微，清兴渺天末。夜深有奇事，玉楼耿寒月。
庆源宣义王丈以累举得官为洪雅主簿雅州户掾
苏轼（宋代）

庆源宣义王丈，以累举得官，为洪雅主簿，雅州户掾。遇吏民如家人，人安乐之。既谢事，居眉之青神瑞草桥，放怀自得。有书来求红带，既以遗之，且作诗为戏，请黄鲁直、秦少游。各为赋一首为老人光华。

青衫半作霜叶枯，遇民如儿吏如奴。
吏民莫作官长看，我是识字耕田夫。
妻啼儿号刺史怒，时有野人来挽须。
拂衣自注下下考，芋魁饭豆吾岂无。
归来瑞草桥边路，独游还佩平生壶。
慈姥岩前自唤渡，青衣江畔人争扶。
今年蚕市数州集，中有遗民怀裤襦。
邑中之黔相指似，白髯红带老不臞。
我欲西归卜邻舍，隔墙拊掌容歌呼。
不学山王乘驷马，回头空指黄公垆。
山中五绝句。石上苔
白居易（唐代）

漠漠斑斑石上苔，幽芳静绿绝纤埃。

路傍凡草荣遭遇，曾得七香车辗来。
陈明卿太史招同李烟客集古南池
区大纬（明代）

黄鹂日日啭高枝，正是天涯倾盖时。风约露荷香淡淡，月窥檐树影离离。

千秋重见南池宴，永夜频传北海卮。解却兰舟相借问，西山宁负白云期。
春日过杜曲从臣指言唐杜拾遗故宅在此今不可寻矣
朱诚泳（明代）

此日终南道，春风动物华。云连千陇麦，霞烂一川花。

林杪穿驯鹤，池塘沸乱蛙。茅茨接烟火，谁是拾遗家。
二十二日东阜寄南团闻待两夕而回 其二
韩淲（宋代）

相望春时又两年，深居山舍想幽便。故人生死惊零落，排遣寻歌付酒边。
舟行次南都遇雨
郑獬（宋代）

雨声飘断忽南去，云势旋生从北流。
料得凉风消息近，萧萧只在柳梢头。
水调歌头·箫鼓阗街巷
佚名（宋代）

箫鼓阗街巷，锦绣裹山川。夜来南极，闪闪光射泰阶躔。陡觉佳祥翕集，听得闾阎笑道，蓬岛降真仙。香满琴堂里，人在洞壶天。斟凿落，歌窈窕，舞蹁跹。重阳虽近，莫把萸菊玷华筵。菲礼岂能祝寿，自有仙桃满院，一实数千年。早晚朝元会，苍鬓映貂蝉。
御制太皇太后挽词四首
范祖禹（宋代）

定策元丰末，劳谦圣烈光。
外家深自抑，俊德尽明扬。
恭俭隆三世，宽仁覆万方。
功成身不处，仙驾白云乡。
怀远
曹勋（宋代）

有美人兮隔千里，彼不来兮我独止。
吴江木落又经年，壮士悲声寒易水。
次韵子瞻题郭熙画秋山
黄庭坚（宋代）

黄州逐客未赐环，江南江北饱看山。
玉堂卧对郭熙画，发兴已在青林间。
郭熙官画但荒远，短纸曲折开秋晚。
江村烟外雨脚明，归雁行边余叠巘。
坐思黄柑洞庭霜，恨身不如雁随阳。
熙今头白有眼力，尚能弄笔映窗光。
画取江南好风日，慰此将老镜中发。
但熙肯画宽作程，十日五日一水石。
窑前小酌和外舅韵
刘学箕（宋代）

五马旌旗去路长，笋舆穿翠度羊肠。
霜馀绿橘浆尤美，秋晚黄花气倍香。
胜景形容诗入咏，羁情排遣酒傅觞。
风流太傅何面诧，独载东山窈窕娘。
赠道士宜师（一作赠广宣师）
张籍（唐代）

自到王城得几年，巴童蜀马共随缘。两朝侍从当时贵，

五字声名远处传。旧住红楼通内院，新承墨诏赐斋钱。

闲房暂喜居相近，还得陪师坐竹边。
当安台新福歌一首
黄省曾（明代）

诛胡灭汉，雪耻除凶。作乐兮赫赫扬奇功。左秉戚，右执龙。

发以扬，在宫中。黄金束，气何雄。万载常雍雍。
集英殿立侍观进士唱名六首
张镃（宋代）

早放天扉一刻开，更声初断雨声催。
不因变化鱼龙日，焉有风云转首来。
春色满皇州
张嗣初（宋代）

何处年华好，皇州淑气匀。韶阳潜应律，草木暗迎春。

柳变金堤畔，兰抽曲水滨。轻黄垂辇道，微绿映天津。

丽景浮丹阙，晴光拥紫宸。不知幽远地，今日几枝新。
咏宝成寺
张天赋（明代）

我爱龙坡老令公，擎天手段宰花封。弦歌散入穷厓里，蓬岛移来古刹中。

水鉴澄光涵夜月，棠阴摇绿醉春风。愿留一对飞云舄，勾漏常教见葛翁。
赠吕焕
李之仪（宋代）

红炉欢坐腊灯长，豫借春风发艳妆。流水落花无限好，却应双鬓恨刘郎。
答妇兄林公遇四首 其四
刘克庄（宋代）

挹君如玉雪，未易得亲疏。何日深山里，同灯共读书。
魏侯第东北楼堂郢叔言别，聊用书所见成篇
李商隐（唐代）

暗楼连夜阁，不拟为黄昏。未必断别泪，何曾妨梦魂。

疑穿花逶迤，渐近火温黁.海底翻无水，仙家却有村。

锁香金屈戌，殢酒玉昆仑。羽白风交扇，冰清月映盆。

旧欢尘自积，新岁电犹奔。霞绮空留段，云峰不带根。

念君千里舸，江草漏灯痕。
恩雠必报歌
吕南公（宋代）

苏相东归施不妄，栾公得位言何壮。恩雠必报真丈夫，不苟而已焉知馀。

浮生百岁飘风速，胡为顾慕甘侵辱。道之至实先吾身，纷纷毁誉何足闻。
减字浣溪沙（十五之三）
贺铸（宋代）

鼓动城头啼暮鸦。过云时送雨些些。嫩凉如水透窗纱。

弄影西厢侵户月，分香东畔拂墙花。此时相望抵天涯。
秋夜
丘葵（宋代）

中秋爱亲友，欲别有胜愁。
此去无多日，羁情可奈秋。
山寒犹碧树，水落正沧洲。
莫道非吾土，今冬尚此留。
舟中 其一
张孝祥（宋代）

扁舟东去几时还，身寄云涛泱漭间。一夜橹声鸣到晓，觉来满眼是它山。
追和苏养直饭牛歌
王之道（宋代）

时来富贵非所忧，公卿何必皆黑头。
力田孰若逢有秋，异哉甯戚亲饭牛。
商歌未绝惊齐侯，遂从仲父盟葵丘。
勋业无闻死不休，磻溪有叟垂直钩。
寄上虞山相国师
沈曾植（清代）

江上穷愁十日霖，摇摇孤愦结微音。松高独受寒风厄，凤老甘当众鸟侵。

睚眦一夫成世变，是非千载在公心。言妖舌毒纷无纪，吞炭聊为豫子喑。
次第和海洲翁韵效放翁体 其四
杨巍（明代）

千古功名笑绝裾，岂知身外尽赢馀。百年长祝慈亲寿，一世不通宰相书。

雪后潘舆肩亦稳，风前莱綵舞宁疏。细思子职那能尽，愿把周行数示予。
清平乐·为儿铁柱作
辛弃疾（宋代）

灵皇醮罢，福禄都来也。试引鹓雏花树下，断了惊惊怕怕。
从今日日聪明。更宜潭妹嵩兄。看取辛家铁柱，无灾无难公卿。
赠洪别驾月航
吴敬梓（清代）

诗学看前辈，骚坛久擅场。宦游戎马地，归及水云乡。

五柳陶潜宅，千金陆贾装。琅函三万轴，流涕说仁皇。
次韵徐季山学正释奠先圣之作
刘一止（宋代）

阙里躬祠通古昔，升平礼乐信光明。威仪复见周多士，迂鄙何求汉两生。

佩委霜侵裳绣冷，庠开风振戟衣鸣。使君肃穆神心格，更看雍容佐国衡。
即事
楼钥（宋代）

壮志摧颓貌亦衰，岂知官舍傍岩隈。
此身不是京尘里，饭了沿山看腊梅。
十八滩 其二
顾文渊（清代）

青螺层层如抱拥，石插旋涡各森耸，寒流百道喷石孔。

七千里外宋孤臣，落拓滩头说惶恐。
雨
狄遵度（宋代）

高林风怒雨声黑，小阁灯背人语阑。
谁知云外月高照，定是叶语莺最寒。
时觉急飘愁未已，似闻徐滴喜初翻。
骊驹北首榆关路，天晴烟树沙碛宽。
白龙洞
袁默（宋代）

开元年中关辅旱，灵岳神祠祷几遍。少监冯生能画龙，明皂命试新池殿。

落笔婉蜒势未已，素鬣冰鳞湿如洗。池波汹涌雷电惊，云气之门白龙起。

吾观冯岂作霖人，画龙能雨疑有神。深山大泽多窟穴，不应杳眇不似真。

澄江接海连空白，泓深当是神龙宅。螭虬狡狯非其伦，河伯江妃敢驱役。

霜锁烟关昼不开，时倾膏雨苏民灾。一炉香火动诚意，风马云车天际来。

吾闻泽国多水患，淮甸地乾多苦旱。愿均神力遍四方，无令水旱常相半。
晚宿双峰驿楼与故人陈哲言别
王称（宋代）

山暝烟已敛，林凉月初生。扁舟泊江汜，候吏欣相迎。

登楼引孤泊，开筵坐空明。杯分敛溪绿，帘捲双峰青。

几席湛碧流，兰气浮冠缨。泠泠露丛鹊，中夜四五惊。

偶因念物性，终焉感吾情。十载怀一枝，三匝栖未宁。

兹晨胡为哉，又逐孤云征。良宵一邂逅，明发增屏营。

萧萧众籁寒，万壑同时鸣。缄辞别知己，解缆摇行旌。
送士特兄下第之衡湘
李纲（宋代）

都城三月春暮时，通津两岸杨花飞。送君结束适南楚，使我叹息生长悲。

男儿功名致须早，夫子声誉久已驰。文章黼黻虽自许，时运龃龉将安施。

霜蹄暂蹶未为失，云翮高举终非迟。人生且求适意处，天命会有不否期。

潇湘千里渺烟浪，浮家早逐秋鸿归。娥英事实素难考，来时为读黄陵碑。
守风厦门排闷 其二
孙元衡（清代）

天留我作中原客，方便毋劳乞孟婆。不道乡关无觅处，望云何地著旁罗！
送汝弼赴潭倅 其一
徐积（宋代）

莫说江南行路长，山苍苍兮水茫茫。莫问长沙城远近，洞庭湖茫是潇湘。

去时先上岳阳城，夜宿巴陵探阴晴。泛洞庭时四五更，出湖茫处曈昽明。

平生闻说潭与衡，今来吏隐驻箳篂。四时所见皆所经，湖青草兮庙黄陵。

眼看君山别洞庭，笑谈却作江南行。巴陵渡茫转船头，一帆风过岳阳楼。

行尽江山到真州，画船旗鼓入扬州。
点绛唇（瑞香）
赵彦端（宋代）

护雨烘晴，紫云缥缈来深院。晚寒谁见。红杏梢头怨。

绝代佳人，万里沈香殿。光风转。梦余千片。犹恨相逢浅。
赠新中郭四翁
艾性夫（元代）

几人到得白头翁，生老疴沉是始终。
濁秽腥羶除寿算，悭贪嫉妒转昏蒙。
有憎有爱难超世，无慾无情定脱空。
幸有天堂地狱路，圣凡迷悟总由公。
芳草
王铚（宋代）

会时曾忆梅笼雪，别后常怀月照沙。
到底多情是芳草，长随离恨遍天涯。
重游曲江
韩偓（唐代）

鞭梢乱拂暗伤情，踪迹难寻露草青。

犹是玉轮曾辗处，一泓秋水涨浮萍。
槿树
谢翱（宋代）

白犬吠行人，西风杵臼新。洗香澄宿水，曝发向秋邻。

野草依沟尽，宫花入帽频。人家小门径，怜尔独相亲。
山药
李纲（宋代）

山家为我斸青冥，养就仙芝指掌明。风味自应殊紫芋，功名初掌减黄精。

藤盘欲荐冰霜质，石鼎先闻风雨声。辟谷留侯正归去，淡然悠久见交情。
送声父
郑侠（宋代）

罗浮主人袁公发，伟才逸气千人杰。
二子轩昂有父风，妙年趣向天然别。
邑之子弟亦好儒，远来迎子求师模。
子非往教求即应，龟筮有决前光孚。
春风正好偕行乐，子如健翮摩天鹗。
秋闱从此卜亨途，回谢卑污翥寥廓。
为我殷勤问袁君，夺人所好非前闻。
七夕
袁棠（清代）

遥见微云海上生，接来一带鹊桥横。几家帘卷针楼月，何处人吹玉管笙。

传说女牛今夕会，果然风露此时清。嫦娥似亦怜深夜，影照银河分外明。
蒙恩复畀明道祠寄呈赵克勤吏部三首
刘克庄（宋代）

云台玉局旧曾谙，回首茅山亦再监。
惟有毫祠尤久任，白头三度入冰衔。
从军词五首 其五
令狐楚（唐代）

暮雪连青海，阴霞覆白山。可怜班定远，生入玉门关。
琼台胜览送江右蒋举人还乡 其四
陈繗（明代）

有客飘然不世尘，青云洞府赏芳春。桂花香里声名旧，池草吟边风景新。

为吊苏胡遗宦迹，却怜赵宋谪贤人。那堪怀古悲穷达，委质须为骨鲠臣。
寓灵峰寺感怀
郑刚中（宋代）

遥风入林篠，淅沥生夜愁。
明月过窗牖，照此虚室幽。
念从出怀过，志在承箕裘。
唯知业书卷，何尝识戈矛。
去年妖寇兴，尽破东南州。
烟来走官吏，火过成墟丘。
豺虎恣捕噬，鼯鼪啸朋俦。
砧俎血忠义，罝纲罗善柔。
皇皇势窘急，有罅即愿投。
挈妻负幼子，敢谓生可偷。
潜遁得幽僻，如鱼安脱钩。
妥尾定惊胆，馀魂渐能收。
今者王师来，元凶已拘囚。
巢窟有馀类，尚此稽讨搜。
参商隔弟妹，阻塞无书邮。
家在北山口，烟林里沧洲。
更此乱离后，当无一椽留。
可但一堂庐，最苦悲松楸。
使我思归梦，枕边清泪流。
嗟嗟庙堂客，为国须早谋。
积薪从下燃，谁云无后忧。
愿令弄兵者，依旧操锄耰。
勿俾太平世，虮虱生鞮鍪。
水调歌头·一叶下林表
丘崈（宋代）

一叶下林表，秋色满蘅皋。江风吹雨初过，天宇一何高。蜡屐径来堂上，倚杖然长啸，万里看云涛。逸兴浩无际，安得驾灵鳌。叹吾生，天地里，一秋毫。江山如传，古来阅尽几英豪。回首只今何在，举目依然风景，此意属吾曹。欲去重惆怅，松径冷萧骚。
楚怀王墓
洪良品（清代）

沱水弯环齿墓门，峣关归魄夕阳昏。当年已雪商于恨，三户亡秦尚有孙。
寄区鲁卿聘士
黎伯元（元代）

雁书夕至慰孤吟，蝶梦宵驰折寸心。老蜃嘘楼波浪阔，白驹入寸树云深。

百蛮风气嗟时变，一代英雄肯陆沉。见说盘中多隐所，卜居准拟傍幽岑。
鹧鸪天（春情）
张孝祥（宋代）

日日青楼醉梦中。不知楼外已春浓。杏花未遇疏疏雨，杨柳初摇短短风。

扶画鷁，跃花骢。涌金门外小桥东。行行又入笙歌里，人在珠帘第几重。
春日送尘公大师住华首台
释古荫（明代）

名山久待辟烟霞，况是吾宗第一家。麈拂锦屏开罨画，龙归黄洞散天花。

不经劫火长松直，独抱高风毒鼓挝。仙日拟寻堂构地，杖头凭指路欹斜。
陈都阃宅看烟火
张时彻（明代）

正月初旬长昼昏，北风吹沙江吐云。
千门弱柳青袅袅，官院红梅开正芬。
雨霁张灯春不迟，将军烟火夜偏奇。
层层岛屿神仙见，灿灿云霄星斗垂。
宝塔崚嶒跨紫峰，青天削出金芙蓉。
芳兰映日琼瑶碧，菡萏凌波玛瑙红。
蜡炬光中战马鸣，奔如飞电突如鲸。
戈矛寒带阴山雪，旗甲晴挥瀚海星。
野鸽双飞乍欲没，衔枝喜鹊喳喳发。
芍药蒲萄悬翠屏，珊瑚宝贝流明月。
空中捧出百丝灯，神女新妆五彩明。
真人斩蛟动长剑，狂客吹箫过洞庭。
翩翩舞蝶戏穿花，海上楼台散赤霞。
须臾锦绣被满地，明珠斗大纷如麻。
城中小儿齐拍手，声声道好如雷吼。
击鼓弹筝时转喧，河汉低回挂朱牖。
夜深宾客各言归，主人长跪强牵衣。
朱苞细拆漳南橘，白碗新盛北地梨。
联床接席出丰膳，美酒平斟玉屈卮。
清宵良会岂再得，今我不醉将何为。
陈推官幽居十咏·星湾晚钓
王炎（宋代）

割据一湾风月，棹行冲破青苹。
未有霜鳞贯柳，注心不在垂纶。
雨晴复赋一绝
石介（宋代）

过关何事懒摇鞭，酷爱三峰落马前。
天气清明新雨后，山光日色满秦川。
舟过吴江谒臞庵翁少留为赋二诗
仲并（宋代）

住家却学浮家样，横截江湖叠浪中。
漫说三高无起日，孰知千浪可同风。
长林蒙雾行平远，层榭攀云语半空。
堤上系舟何限意，匆匆著句未全工。
感山十咏·翠锁
姚勉（宋代）

浓绿滴湿衣，烟岚翠交锁。
名缰莫能絷，方此不失我。
五歌。刈获
陆龟蒙（唐代）

自春徂秋天弗雨，廉廉早稻才遮亩。芒粒稀疏熟更轻，

地与禾头不相拄。我来愁筑心如堵，更听农夫夜深语。

凶年是物即为灾，百阵野凫千穴鼠。平明抱杖入田中，

十穗萧条九穗空。敢言一岁囷仓实，不了如今朝暮舂。

天职谁司下民籍，苟有区区宜析析。本作耕耘意若何，

虫豸兼教食人食。古者为邦须蓄积，鲁饥尚责如齐籴。

今之为政异当时，一任流离恣征索。平生幸遇华阳客，

向日餐霞转肥白。欲卖耕牛弃水田，移家且傍三茅宅。
行歌四首
周文璞（宋代）

春霏霏兮秋靡靡，叹息赏音人已死。
堪嗟玉雪缀空条，可奈芳蕤逐流水。
融怡艳冶恨欲销，世间风雨何寂寥。
有谁肯为吹葬箫，往和蟋蟀谐鸱鸮。
次韵补之药名十绝 其十
李光（宋代）

却上南亭望北亭，云生秋石逼帘旌。露欺绿玉青蒲色，风掷琅玕败叶声。
元夕夜坐观黄庭经
韩淲（宋代）

虚檐涌月垂小窗，屋外有山流涧江。夜气少定百念降，膝席引手挑油缸。

静取黄庭诵琅琅，炉烟喷结柏子香。上元仙官朝紫皇，九关洞开凤鸾翔。

清辉影导胎禽双，前昂后低幡节幢。尘间如帑正纷厖，眇然骈罗万家邦。

形躯已经几星霜，回思淡薄天人粮。却灭百邪致欣昌，收声藏神味差长。
茶陵道中
萧立之（宋代）

山深迷落日，一径窅无涯。
老屋茅生菌，饥年竹有花。
西来无道路，南去亦尘沙。
独立苍茫外，吾生何处家。
题李公麟画归去来图
陈师锡（宋代）

百中神锋誇妙手，当时破敌祗因机。馀花堕裓无人见，半偈流传岂易知。
金堂涂恭甫奉其母夫人谢氏还山为赋挽诗一章以送之
度正（宋代）

族姓源江左，来归禹外家。懿文吟柳絮，淑质咏桃华。

兰室双芽秀，萱堂只影斜。他年修郡志，遗范照三巴。
春寻河阳陶处士别业
岑参（唐代）

风煖日暾暾，黄鹂飞近村。
花明潘子县，柳暗陶公门。
药椀摇山影，鱼竿带水痕。
南桥车马客，何事苦喧喧。
登芜城
储嗣宗（唐代）

昔人登此地，丘垄已前悲。今日又非昔，春风能几时。
和任漕韵
吴芾（宋代）

耆英持漕节，一稔百无忧。
心计唯丰国，文移罕到州。
泽流千嶂雨，效见万家秋。
早晚趋严召，雍容侍冕旒。
衡州登楼望南馆临水花，呈房戴段李诸公
吕温（唐代）

夭桃临方塘，暮色堪秋思。托根岂求润，照影非自媚。

罥挂青柳丝，零落绿钱地。佳期竟何许，时有幽禽至。
悲歌五首
方回（元代）

穷凶极诈肆淫贪，宾主湖山昼夜酣。
世事可欺沙武口，天诛难免木绵庵。
赀财已籍宫宜赭，腰领犹全首欠函。
地下丽华应有语，不因玉树失江南。
家围示弟作 其一
屈大均（明代）

不能长教育，惭愧作人兄。世乱诗书废，家贫骨肉轻。

无荒耕种业，且得水云情。努力持门户，予方事远征。
以归来后与斯远倡酬诗卷寄辛卿
赵蕃（宋代）

人家馈岁何所为，纷纷酒肉相携持。
我曹馈岁复何有，酬倡之诗十余首。
缄封寄藁玄英方，从人笑痴我自狂。
狂余更欲谁送似，咫尺知音稼轩是。
公乎比复何所作，想亦高吟动清酌。
宾朋杂遝孰为佳，咸推杨范工词华。
我曹所乐虽小技，历古更今不能废。
岁云暮矣勿叹穷，梅花烂漫行春风。
题仙居道中
徐似道（宋代）

地褊山成簇，溪平水不奔。
晴天带阴色，冬日作春温。
草聚鸡豚市，机声桑柘村。
舟人识行李，相约候归辕。
句
樊宾（宋代）

耻见横人欺楚约，忍闻稚子劝君行。
题李微叔所藏戴嵩暮雨图
苏过（宋代）

春云漠漠雨垂垂，水满平畴秧稻时。青蒻绿蓑晚归去，为问市朝侬不知。
六月二十一日大雨数里外旱如故是岁淮浙皆大旱
汪炎昶（宋代）

见说他州旱，孤怀尚惨然。泉浤分脉细，稻垄斸泥坚。

墟落才连壤，阴晴若异天。苍茫千里隔，甘泽固应怜。
宝佑五年史院修高孝光宁四朝国史成上进九日
程无凤（宋代）

愚臣何幸际明时，才本疎庸玷宰司。
未报圣恩怀夕惕，更叨使领侍亲祠。
骏奔重屋仪文肃，鸡揭端门惠术施。
归美惭微天保颂，畏威原继我将诗。
赠百岁翁游慕榕 其一
李孙宸（明代）

谁信兹翁已百年，两眸如霓舌如泉。凭翁细问五朝事，一一谈来在眼前。
寄题万元享舍人园享七景·蒲鱼港
杨万里（宋代）

蒲牙长几何，已足庇玉尺。
只恐如主人，潜逃逃不得。
谷隐寺
李廌（宋代）

挈巢江湖去，端为山水癖。
朅来谷隐游，契我赏心适。
寒江渺平楚，复岭转层壁。
谁与龙象筵，一扫狐兔迹。
彩云布楼台，迎日丽金碧。
堂高磬声邃，壑远松响激。
山光晚相照，空翠浓欲滴。
行当就墟市，幽栖买泉石。
日咏招隐诗，时过弥天释。
游桓山
程敏政（明代）

别路停桡泗水浔，秋山高处一登临。夕阳回望州城远，落木中穿石洞深。

桓氏久应无葬骨，梵宫聊尔系游心。磨崖尚刻苏公字，击节何人续楚吟。
心宇
赵庚夫（宋代）

心宇今无一点尘，面毛径寸垢生鳞。
斋时野雀临芗几，定裹山生立葛巾。
欲唤羲黄谈太古，自疑嵇阮即前身。
儿童共指深衣笑，问是秦人是晋人。
和登城依子由韵
张耒（宋代）

步登高城望，望望殊未已。
惟时岁将穷，冬孟月魄死。
纷吾方有怀，一坐为三起。
悲歌击枯枾，声与泪俱至。
人生随大钧，命不贷君子。
付之无如何，外垢资内洗。
前知贱终吉，外颇与愚似。
开门张琼瑶，谁者目不寄。
支离冒多福，婵娟畏独美。
举头苍天高，叹此青云士。
酌公芳尊酒，愿公百忧止。
履善神所劳，委置目前事。
冀北马群空诗
楼钥（宋代）

冀北虽多马，知惟伯乐工。
只因良种去，便觉举群空。
过视千蹄众，先收八骏雄。
谩闻余布野，无复见追风。
骐骥方奔逸，驽骀岂混同。
傥非承一顾，鸣意孰能通。
弱柳
张咏（宋代）

枝茎何弱种何缘，著架扶持势可怜。
但见低垂长卫足，更无可可欲参天。
离情谩指千条线，野兴堪惊一点烟。
最惜柔谦似君子，夜凉重起绕栏边。
将赴宣州留题扬州禅智寺
杜牧（唐代）

故里溪头松柏双，来时尽日倚松窗。

杜陵隋苑已绝国，秋晚南游更渡江。
畦菜
方岳（宋代）

踏云课园丁，趁雨锄菜甲。
土甘春绕畦，烟重晓携锸。
毋令蔓草春，旋拾枯篠插。
诗肠风露香，碧脆已可搯。
谁言庾郎贫，未觉三韭乏。
那知世有人，犹嫌万钱狭。
六州歌头·镇长淮
刘过（宋代）

镇长淮，一都会，古扬州。升平日，珠帘十里春风、小红楼。谁知艰难去，边尘暗，胡马扰，笙歌散，衣冠渡，使人愁。屈指细思，血战成何事，万户封侯。但琼花无恙，开落几经秋。故垒荒丘。似含羞。怅望金陵宅，丹阳郡，山不断绸缪。兴亡梦，荣枯泪，水东流。甚时休。野灶炊烟里，依然是，宿貔貅。叹灯火，今萧索，尚淹留。莫上醉翁亭，看濛濛雨、杨柳丝柔。笑书生无用，富贵拙身谋。骑鹤东游。
寄萧思远
黄裳（宋代）

自能腾踏到天衢，少壮为龙卷未舒。案上不留生熟事，箧中偏未古今书。

高吟应惬新移命，幽梦还寻旧隐居。须道守官谁似我，长来湖上得清虚。
夜合花
孙惟信（宋代）

风叶敲窗，露蛩吟甃，谢娘庭院秋宵。凤屏半掩，钗花映烛红摇。润玉暖，腻云娇。染芳情、香透鲛绡。断魂留梦，烟迷楚驿，月冷蓝桥。
谁念卖药文箫。望仙城路杳，莺燕迢迢。罗衫暗摺，兰痕粉迹都销。流水远，乱花飘。苦相思、宽尽春腰。凡时重恁，玉骢过处，小袖轻招。
极相思（赠张浩）
李氏（宋代）

日红疏翠密晴暄。初夏困人天。风流滋味，伤怀尽在，花下风前。

风约已知君定，这心绪、尽日悬悬。鸳鸯两处，清宵最苦，月甚先圆。
昼卧二首 其二
谢薖（宋代）

剥剥啄啄无俗客，清清泠泠多好风。一枕本无忧乐累，何须游宦大槐宫。
送柑酒与少瞻
曹勋（宋代）

小摘洞庭霜后实，旋篘真一瓮头春。
雪中急欲林夫子，漫助诗人笑语新。
夏旱四首
刘克庄（宋代）

沟堪揭厉难车水，雨怕讥征不入城。
沃野燥刚妨种艺，老农歌哭不成声。
偈三十五首
释祖珍（宋代）

衰老百无堪，担头入闹篮。
生涯何所有，弥勒是同龛。
颂古三十三首
释师观（宋代）

海神知贵不知价，留与人间光照夜。
碧眼胡僧笑点头，谁知用处无缝罅。
惺惺石
洪适（宋代）

簿领久沉迷，谁能不忍欺。我来惭此石，拈出问吾师。
句
赵休（唐代）

金茎来白露，玉宇起清风。
成都青羊宫青羊
张鹏翮（清代）

京师市上得铜羊，移往成都古道场。出关尹喜似相识，寻到华阳乐未央。
正月十四夜饮朱广文斋头
张萱（明代）

春风吹苜蓿，夜色净筼筜。三五分今夕，寒暄叙一觞。

寻山聊辍轭，对月欲沾裳。灯火归骖晚，应怜似葛疆。
哭李清卿侍郎 其一
王洋（宋代）

薄垒毡车咽，危台斥候移。孤忠万夫望，独许寸心知。

义动乾坤正，生残日月亏。南山竹有限，难尽泣君辞。
陆治梨花白燕
弘历（清代）

入丛难辨色，飞逐落英狂。一阵微风度，应怜毛羽香。
陈大监饯别用前诗珠字韵以谢
王十朋（宋代）

宸廷侥冒先诸儒，宠褒况获骊龙珠。青衫黄牒拜君赐，红莲绿水官留都。

明日扁舟欲东出，访别长忧碍新律。丈人呼酒如韩公，贱子愧非张十一。

酒阑未放客还家，活火煎泉烹叶嘉。西来频下豫章榻，盛事当作还乡夸。

始终尚赖公鞭策，邪正途中知所择。捐躯誓报明主恩，青史庶逃千古责。

况公自是人中奇，境邻吕望逢明时。行持从橐奉清问，美恶愿分嫫与施。
湘竹词
释斯植（宋代）

湘魂何自怨，千古尚名存。
不种庭边竹，那知有泪痕。
太和道中雪作因与诸友下马索酒快饮率尔成诗
吴则礼（宋代）

兴来下马索酒觞，雪打战袍殊未央。
有底须寻戴安道，端怜吴语贺知章。
花朝宴集
杜诏（清代）

旧游零落复新知，不放伤春到牧之。一笑岂云无觅处，百花多在未开时。

金铃小系香仍浅，羯鼓高催信较迟。共是软红尘里客，薄寒消得酒盈卮。
浣溪沙（舣舟洪江步下）
王以宁（宋代）

起看船头蜀锦张。沙汀红叶舞斜阳。杖拿惊起睡鸳鸯。

木落群山雕玉□，霜和冷月浸澄江。疏篷今夜梦潇湘。
巡属县道中作
张九龄（唐代）

春令夙所奉，驾言遵此行。途中却郡掾，林下招村氓。

至邑无纷剧，来人但欢迎。岂伊念邦政，尔实在时清。

短才滥符竹，弱岁起柴荆。再入江村道，永怀山薮情。

矧逢阳节献，默听时禽鸣。迹与素心别，感从幽思盈。

流芳日不待，夙志蹇无成。知命且何欲，所图唯退耕。

华簪极身泰，衰鬓惭木荣。苟得不可遂，吾其谢世婴。
酬刘子古镜
陆俸（明代）

古镜不自惜，遥兼千里音。
悬之照肝胆，奚啻双南金。
圆质凝精照，螭盘古铭深。
明月入我怀，聊复理吾簪。
与君别几时，鬓发雪已盈。
冉冉悲年暮，悠悠空陆沉。
愿言保不缺，报君久要心。
贽见五峰燕先生
王奕（元代）

康庐崒嵂撑青空，五峰下有神仙翁。
黄金为佩白玉琐，跨虹飞仙燕台穹。
紫垣苍琐白月静，薇花韵的明丹衷。
帝谓公田久不井，为提明月江西东。
某邱某壑无隐耳，贮见汉庾堆陈红。
周官六曲冢宰事，有功亩亩方为忠。
蹇予落魄不耕了，半生煮字悲吟穷。
盖头不思恋茅屋，负笈无拜夫子宫。
黄河泰华幸一见，于人须识欧阳公。
枯根纖芥尽收拾，药笼未必遗芳藭。
品题愿借燕许笔，可以报德歌豳风。
曾宏父将游吴兴示所和叶内相八首次其韵太守亦和故并及之 其三
刘一止（宋代）

谢家溪亭花锁碎，尚忆故岁春未阑。觅得小航冲雨去，湿红飞处忍朝寒。
郊庙歌辞。仪坤庙乐章。安和
刘子玄（唐代）

妙算申帷幄，神谋及庙庭。两阶文物备，七德武功成。

校猎长杨苑，屯军细柳营。将军献凯入，歌舞溢重城。
寄题馀杭郡楼，兼呈裴使君
白居易（唐代）

官历二十政，宦游三十秋。
江山与风月，最忆是杭州。
北郭沙堤尾，西湖石岸头。
绿觞春送客，红烛夜回舟。
不敢言遗爱，空知念旧游。
凭君吟此句，题向望涛楼。
鸡山十景 其十二 瀑布腾空
徐弘祖（明代）

三支东向谁为钥，疋练中悬万壑前。鼎足共瞻鸡在后，涛头忽壑马争先。

珠玑错落九天影，冰雪翻成双壁喧。我欲倒骑玉龙背，峰头群鹤共翩翩。
叹旱
范浚（宋代）

我行田间叹且惊，田间旱块丝纵横。荆榛恶草亦枯瘁，虽有稷黍何由生。

田边老人为予语，欲语先愁泪如雨。老儿百指住山西，世业农桑不工贾。

年年此田收好谷，玉粒长腰舂百斛。公私取给有赢馀，作饭为麋肥口腹。

今年旱种良辛苦，抱瓮浇畦宁入土。囷倾旧谷已无馀，新谷疏芜复如许。

年年百指无忧畏，今年百指俱憔悴。饿死填沟自不辞，只愁逋负官家税。

即今官税催输入，督吏临门如火急。老儿可是乐徵呼，其奈黍头无一粒。

我感翁言情激烈，却笑老翁言太拙。为陈天子有深仁，子惠穷民念民切。

况今官府皆时贤，会将租责都蠲捐。庶几俭岁亦得饱，且与尔曹图醉眠。
甲午岁相国李公有北园寄赠之作…寓哀冥寞以广遗韵云
武元衡（唐代）

机事劳西掖，幽怀寄北园。鹤巢深更静，蝉噪断犹喧。

仙酝百花馥，艳歌双袖翻。碧云诗变雅，皇泽叶流根。

未报雕龙赠，俄伤泪剑痕。佳城关白日，哀挽向青门。

礼命公台重，烟霜陇树繁。天高不可问，空使辅星昏。
会燕溪亭示同席
赵抃（宋代）

新构园亭好客过，尘缘都不问如何。爱吟潇洒封侯句，耻咏沧浪濯足歌。

莫笑杯盘常藉草，且观舟楫半随波。子知此乐无涯否，尽是天恩与幸多。
呈彝青大兄
汪述祖（清代）

众口称坡颍，文章弟愧兄。知今才辨晰，论古笔峥嵘。

家学渊源在，亲年喜惧并。庭闱同眷恋，馀事奋科名。
汪师茗侍讲寓斋同年小集 其一
刘统勋（清代）

娟娟玉露滴清圆，净洗新凉水碧天。稠叠壶觞丛树下，凌兢马碧夕阳边。

深杯到手辞难却，好语如珠断复连。欲继高吟还自笑，强安一字苦拘牵。
桃源
古汴高士（宋代）

山前溪是当时水，源上桃非旧日花。
多是渔郎露消息，洞门从此锁烟霞。
访余昌言不遇留题
陆九渊（宋代）

蹇驴清晓破平芜，来访故人村外居。
门掩却寻山背路，堂虚惟阅案头书。
不知车马从何往，借问僮奴归得无。
留待西风日停午，只听松竹响萧疏。
醉歌赠别刘希尹
顾璘（明代）

江湖之情廊庙器，历城刘郎无乃是。高云塌翼堕泥涂，青衫来醉金陵市。

金陵市上少人知，击筑正遇高渐离。十年闭户淮水畔，雄剑绣涩长低眉。

喜君下马握君手，但说家饶步兵酒。眼前肝胆向谁倾，身后功名果何有。

龙蟠虎踞古名都，走马背枪多壮夫。陈编烂简不足数，英雄快意无时无。

新亭洒泪河山愁，北山移文林涧羞。谢公坦荡称达者，美人一去空江流。

君昔提衡当吏曹，龙门拔地吹波涛。一朝谪宦归江海，雀罗挂户生蓬蒿。

此去朝元谒金殿，世情冷煖应自见。翻身台阁虽等闲，著作林壑须轻健。

泰山巍巍五岳尊，上有日观通天门。与君共坐东岩下，静玩桑田海水翻。
禅人并化主写真求赞 其一三五
释正觉（宋代）

三世混融，据本来而合同。六门变通，在今日而亡功。

下钱胡饼案，放手馒头笼。南山起云兮北山下雨，古佛露柱兮互换家风。
咏史下·诸葛孔明八首
陈普（宋代）

飞羽凋零又秭归，卯金余息孔明知。
春秋两字诛千古，不用当年磔操丕。
菩萨蛮 忆夫子
郑兰孙（清代）

垂垂帘幕深深院。绣床风紧红丝乱。微雨又新秋。客心愁不愁。

登楼眉黛蹙。江水依然绿。酒醒一灯残。离多梦转难。
又和早饮
胡寅（宋代）

零露漙漙风满塘，美人不来俨分行。天葩艳然出翠被，倚槛袅袅传秋香。

对之索酒飞觞快，浩如一海朝千派。主人绝倒任忘形，接篱便向三花挂。

狂夫未是诗酒豪，先生卓尔能禅逃。忽听雷声起渊默，坐使万窍皆呼号。
江行二首
司空图（唐代）

地阔分吴塞，枫高映楚天。曲塘春尽雨，方响夜深船。

行纪添新梦，羁愁甚往年。何时京洛路，马上见人烟。

初程风信好，回望失津楼。日带潮声晚，烟含楚色秋。

戍旗当远客，岛树转惊鸥。此去非名利，孤帆任白头。
冬夜玩璃偶见南园梅花微绽与外子尊酒赋此
曾懿（清代）

鸳瓦粼粼霜似雪，池冰坚结琉璃碧。巢枝宿鸟冻无声，一轮寒璃东方出。

冰壶璃曜澄清华，泬寥天气迷寒鸦。众卉纷纷争摇落，惟有梅萼霜中花。

铁骨冰肤呈綦缟，苔阶叶落愁慵扫。冷香菲菲暗袭予，心迹双清同怀抱。

春风二璃随南征，梅花如雪扑帘旌。椒陵小住将一载，赢得风霜两袖清。

金貂换得梨花春，寒梅香里倾千尊。醉后谈诗诗愈巧，披衣起舞挹星辰。

玉堂夜静璃逾皎，碧天如磨青无云。不如且向酒中住，与璃为友花为邻。

高谈久坐灯花灺，墙外传来数声柝。霜气浸空璃欲斜，诗魂冷共梅花宿。
西湖
叶茵（宋代）

湘桃深处五陵家，堤柳阴中百宝车。
多是问桃寻柳去，近来山下少梅花。
高安得请 其二
李正民（宋代）

九霄飞下白云章，宠假琳宫许退藏。梦得固难之播水，汲生安敢薄淮阳。

宁随鸡鹜同争食，自喜芝兰保独芳。苕霅西山犹好在，扁舟从此钓沧浪。
翁仁山受恩归以诗相访因次其韵
刘子翚（宋代）

寒阶响叶终日静，剥啄欣闻人叩关。
一听清言风洒座，几回幽梦月沈山。
遗珠未许留沧海，老骥终闻在六闲。
献策明光岂无用，人心久矣厌多艰。
春寒复作
陆游（宋代）

春寒已解忽复作，病思不堪当语谁？青灯荧荧耿欲灭，残雨滴滴休无期。
故人已死梦中见，壮志未忘心自知。
青丝玉井声轣辘，又是窗白鸦鸣时。
送景仁至丁正臣园寄主人
司马光（宋代）

客到暂开扃，春芜生满庭。主人殊不顾，修竹为谁青。
题近水园图
欧大章（明代）

浣花只在水云村，近水园亭不闭门。何处客来堪策马，一行桃柳入仙源。
题五老图遥寿张禺山八十
杨慎（明代）

遐算谁论魏罗结，著书君似范长生。九齿天锡言非梦，五老星飞兆久成。

玄韵松风时静听，仙𨠎花露日频倾。永昌不数睢阳杜，一鹤南飞寄此情。
蛩
邵宝（明代）

隐隐复悠悠，虫鸣早应秋。夜凉人未寝，草露湿阶头。
舟泊采石
李之仪（宋代）

经年欲到竟无繇，便路今朝得暂留。弄月燃犀俱未暇，潮平且欲过西州。
次韵李著作送行二首
项安世（宋代）

秋来定有池阳雁，飞过蓬莱报子知。
天上旧游今似梦，觉来追忆如甚悲。
檐前日屋融融暖，阁下风廊细细吹。
最爱石渠明月夜，清霜飞下老梅枝。
减字木兰花 己巳元日看儿辈夜博
聂树楷（清代）

高烧银烛。屏当椒盘开博局。六子红鲜。赢得他家压岁钱。

手风子顺。雉转成枭呼不应。囊底穷搜。孤注拼教一掷休。
有怀陈杜二丈二首 其二
周孚（宋代）

寄语金陵汉郡丞，与谁同醉复同醒。不须吊古乌衣巷，且复寻春白下亭。
冬日偶书
寇准（宋代）

户庭初过雪，鸟雀亦声稀。
天淡云容结，林寒日影微。
虚名何足道，前是旋成非。
簪绂全忘念，终须扫涧扉。
宫词
宋白（宋代）

御府书踪字字奇，散教宫女倣来时。
研精笔法难停稳，并恨义之与献之。
禅人并化主写真求赞
释正觉（宋代）

老抱孤踪，岁寒之松。
静含远韵，霜晓之钟。
黄氏之羊起石，陶家之梭化龙。
刹刹尘尘见身相，门门何处不相逢。
安分吟
邵雍（宋代）

轻得易失，多谋少成。
德无尽利，善无近名。
辛亥六月读白门悲秋集怀周君实丹三首 其三
王鼎（清代）

悲歌壮燕赵，慷慨付秋风。热血酒盈盏，愁心诗满筒。

识时谁俊杰，说法唤愚蒙。恨耻南朝甚，重重劫火红。
寿王君旋吉七十 其二
陈崇牧（清代）

乱后重逢喜欲狂，森森兰玉早成行。著书岁月閒中老，落纸云烟眼底忙。

大耿才名传绛帐，小同世业付青箱。君山一角能招隐，绝胜瀼西旧草堂。
六月二日晨起
韩淲（宋代）

雨足风尤润，岚深日未开。一山凉有树，四壁净无埃。

鸡唱远仍密，鸟飞低复回。宁忧身已老，尚喜客能来。
和陶杂诗七首
归昌世（明代）

虽有鉴物智，不易伪与真。
虽有转世权，不返浇与淳。
宇宙穷万道，日月仍长新。
四皓乃翼汉，三户终亡秦。
贤圣递御天，同作空中尘。
顾彼溪上农，耰锄良已勤。
酌酒更相呼，自与渔樵亲。
前有车马客，停骖来问津。
告以行路难，慷慨泪沾巾。
长吁归去来，低回愧斯人。
郁林鼓角楼
陶弼（宋代）

去岁同登画角城，诸蛮未灭夜论兵。
五更将吏知人意，吹作梅花塞外声。
颂古
释祖灯（宋代）

赵州眼放光，烁破四天下。
钵盂上安柄，至今成话霸。
试院即事呈诸公
柳子文（宋代）

高谈初喜听悬河，未厌邻房日夕过。蝴蝶乍回尘外梦，蜘蛛看夕雨中罗。

银袍较艺观勍敌，玉帐收功听凯歌。共是当年廷试客，锁闱今日合如何。
平原宴坐二首
黄庭坚（宋代）

老作儒生不解事，江南有田归荷锄。
北窗风来举书叶，犹似劝人勤读书。
寄山中伉禅师
贯休（唐代）

举世遭心使，吾师独使心。万缘冥目尽，一句不言深。

野火烧禅石，残霞照栗林。秋风溪上路，终愿一相寻。
纪游十首
刘克庄（宋代）

自为遗老传，或入少年丛。
我已无同辈，谁能起此翁。
次韵十诗·读香山诗
楼钥（宋代）

诗到香山不计篇，想逢佳处辄欣然。
明知无子可传业，每遇为文自入编。
举世慕名多讽诵，惟公著句得纯全。
胸中相似诗方似，一等不为名利牵。
凤山司徒致政归企垒作卷为贺因附此作
俞泰（明代）

日望星阶转上台，忽承温诏赋归来。相州勋业堂须记，潞国耆英会始开。

古埭秋容存旧菊，南湖春意动新梅。吾园方拟延三益，莫厌相过数举杯。
金明池·天阔云高
仲殊（宋代）

天阔云高，溪横水远，晚日寒生轻晕。闲阶静、杨花渐少，朱门掩、莺声犹嫩。悔匆匆、过却清明，旋占得余芳，已成幽恨。却几日阴沉，连宵慵困，起来韶华都尽。
怨入双眉闲斗损。乍品得情怀，看承全近。深深态、无非自许；厌厌意、终羞人问。争知道、梦里蓬莱，待忘了余香，时传音信。纵留得莺花，东风不住，也则眼前愁闷。
题林天禧篝灯课读图
陈宝琛（清代）

儿书一声母一泪，惟有寒灯知此味。世间最苦嫠与孤，及子能养亲不待。

林生失估才四龄，壁立十载馀短檠。寸丝粒粟赖宗老，并日继晷严自程。

儿未成童出负米，对茹荼蓼甘如荠。积资菽水粗足供，欲报春晖痛天只。

乌啼月落霜满林，抚今思往空沾襟。膏销炷烬有时息，耿耿孤儿长此心。
答徐玑
徐照（宋代）

君有新诗题我石，我因吟赏每登亭。
塞门雁到云边失，海口山来树里青。
几度寄书亲入郭，有谁载酒更过汀。
欲知生事全无长，买纸闲传相鹤经。
纵笔二首 其二
陆游（宋代）

相马失之瘦，知人良独难。虽居环堵室，未废切云冠。

暮雨潼关暗，秋风渭水寒。深芜埋壮士，千古为悲欢。
沁园春（壬寅饯余宣谕入蜀）
李曾伯（宋代）

画舸呼风，长剑倚天，半哉此行。指洞庭彭蠡，遍观吴楚，瞿塘滟滪，直上峨岷。帝语春温，军声秋肃，手济时屯开泰平。天应是，念蚕丛父老，公为更生。

眼看四海无人。今天下英雄惟使君。想驰情忠武，将兴王业，抚膺司马，忍咎吾民。净洗甲兵，归来鼎辅，定使八荒同一云。经营事，比京河形势，更近函秦。
登歙山寺
徐照（宋代）

石径半欹倾，山头路始平。
步因花树息，吟忘寺僧迎。
一面门无水，东隅路入京。
青峰三十六，霜晓见分明。
咏菊
蒋莼（清代）

深红浅白各相宜，淡淡疏林短短篱。自种自培还自赏，不来城市斗芳菲。
定风波
欧阳修（宋代）

把酒花前欲问伊。忍嫌金盏负春时。红艳不能旬日看。宜算。须知开谢只相随。

蝶去蝶来犹解恋。难见。回头还是度年期。莫候饮阑花已尽。方信。无人堪与补残枝。
鹿门夏日
皮日休（唐代）

满院松桂阴，日午却不知。
山人睡一觉，庭鹊立未移。
出檐趁云去，忘戴白接篱。
书眼若薄雾，酒肠如漏卮。
身外所劳者，饮食须自持。
何如便绝粒，直使身无为。
越上即事
释绍嵩（宋代）

禹穴生云朝暮奇，青山断处夕阳垂。
莺声政好还飞去，独倚枯筇无限时。
诗
襄阳举人（唐代）

流水涓涓芹努芽，织乌西飞客还家。

荒村无人作寒食，殡宫空对棠梨花。
所居苦多鼠近得一猫子畜之虽未能捕而鼠渐知
郑刚中（宋代）

嫩白轻斑尚带痴，敛身摇尾未成威。
已知穴内两端者，祗齧馀蔬少退肥。
满庭芳 赠宋何二先生
马钰（金朝）

舍家学道，争奈心魔。心中憎爱尤多。心意如猿如马，如走如梭。心生尘情竞起，纵顽心、不肯消磨。心念恶罪，皆因心造，怎免阎罗。奉劝专降心意，把胜心摧挫，如切如磋。心若死灰，自是神气冲和。真心无染无著，起慈心、更没偏颇。心念善道，皆因心造，超越娑婆。
百步桥
李翔（唐代）

亘险凌虚百步桥，古应从此上干霄。不辞宛转峰千仞，且喜分干路一条。

银汉攀缘知必到，月宫斟酌去非遥。牵牛漫更劳乌鹊，岁岁填河绿顶焦。
留题少林寺 其二
李昌孺（宋代）

五乳峰前达磨居，徘徊山崦竹疏疏。自从只履西归后，卓锡泉今问已无。
宫词 其七十七
花蕊夫人徐氏（唐代）

六宫一例鸡冠子，新样交镌白玉花。欲试澹妆兼道服，面前宣与唾盂家。
过韶阳吊熊义士
刘存业（明代）

天骄杀气中原下，孺子龙舟海上来。庾岭征师云阵捲，曲江降将夜城开。

山河有恨忠魂激，日月无光壮士摧。感慨芙蓉津下水，至今犹动路人哀。
依韵谢运使陈虞部生日惠双鹤灵寿杖 其一
文彦博（宋代）

仙禽寿杖垂佳贶，丽句雕章焕列星。深悉至怀形善祷，拟延西景驻颓龄。
送徐灵渊永州司量
翁卷（宋代）

君向零陵日，分携又雪天。
地遥行几郡，官小度三年。
兰芷芳条洁，潇湘翠色连。
从来苦吟思，归赋若多篇。
冬日杂书六首
张耒（宋代）

岁暮周南远，惊心鬓欲丝。
风霜为客老，淮海寄书迟。
峡冷重云夜，天昏断雁悲。
山炉通夕火，赖尔独吾私。
句
王随（宋代）

松桧阴中闲覆局，芰荷香里静垂钩。
闻谢阁老休致过苏遥寄
沈周（明代）

五十悬车事异常，符阶纶阁迥天光。千秋国是黄金鉴，一夜乡心绿野堂。

漫赋祁招惟自止，旧图负扆敢云忘。拔风后起梧桐树，四海还瞻老凤凰。
及第后归觐留别诸同年
白居易（唐代）

十年常苦学，一上谬成名。擢第未为贵，贺亲方始荣。

时辈六七人，送我出帝城。轩车动行色，丝管举离声。

得意减别恨，半酣轻远程。翩翩马蹄疾，春日归乡情。
莲峰歌
贾岛（唐代）

锦砾潺湲玉溪水，晓来微雨藤花紫。冉冉山鸡红尾长，

一声樵斧惊飞起。松剌梳空石差齿，烟香风软人参蕊。

阳崖一梦伴云根，仙菌灵芝梦魂里。
被命行田未半而羽书至造砦者万别驾其逼方甚继复有闻
薛季宣（宋代）

冷火不再然，事成难重言。我苦不惮烦，兴言念丘园。

丘园未得归，行田县西原。暑雨沾我衣，莱芜绊我辕。

熊罴百万众，未易轻营屯。东征到洪道，折柳临津门。

峨峨凤皇台，墟吴际荒村。南湖湛沦漪，㵿渺波澜翻。

路回溪谷间，子规叫烦冤。流血良自悲，谁念望帝魂。

不羞五斗腰，折支别驾尊。松门故乡类，去路驰且奔。

羽书如流星，万室崇屏藩。荒凉旧村氓，亿兆不一存。

哀声听杜宇，侧耳心昏昏。山泽久已竭，职死何足论。
寿傅守 其七
释若芬（宋代）

精藏烱目气藏神，笑语温然与物春。面骨如拳搀两耳，此公寿相等铜人。
双溪书院对雪
耶律铸（宋代）

宴处云华不夜庭，为餐琼蕊更谈经。听随瑞叶风来处，看散天谈酒半醒。

白凤羽毛寒荡漾，玉龙鳞甲战凋零。倘非太素司光化，谁压惊尘与效灵。
闻歌
鱼潜（宋代）

流云行水出名姝，酒尽花前双玉壶。
此曲江南都忘却，春风转调小单于。
和沈教授子寿赋雪三首 其一
张孝祥（宋代）

北风吹来燕山雪，十万王师方浴铁。风缠熊虎灵旗静，冻合蛟龙宝刀折。

何人夜缚吴元济，我欲从之九原隔。东南固自王气胜，西北那忧阵云结。

岂无祖逖去誓江，已有辛毗来仗节。
过滕吊秦
曾丰（宋代）

浔流容派两江口，中有一城大如斗。埤堞砖抏土藉隍，楼台瓦溃泥漫霤。

入言淮海初到时，江献其清山献奇。彼私得之既以去，今幸存者皆其遗。

古藤阴下非眠处，肆言成谶终还悟。末祸休冤黄绶欺，初谋已被儒冠误。

眉山处丧与得坎，朱崖儋耳全吾身。孰知淮海造三昧，犹与眉山隔一尘。
偈颂六十五首 其二十一
释咸杰（宋代）

贤劫千佛数，末后最慇勤。倒握降魔杵，高标利物拳。

心肝无屈曲，肠胃有区分。神通愿力虽无尽，且为山僧护法门。
晓登迎春阁
刘驾（唐代）

未栉凭栏眺锦城，烟笼万井二江明。
香风满阁花满树，树树树梢啼晓莺。
闲居示友人
释智圆（宋代）

冷淡谁知趣，闲房枕水湄。
秋窗开暮景，孤枕梦天涯。
道直时流笑，心清夜月知。
何当学支遁，共约买山期。
制胜楼
王十朋（宋代）

绝塞依天险，高城瞰阵图。公孙曾帝蜀，诸葛欲吞吴。

尊俎冲千里，关山敌万夫。人谋兼地利，端坐静边隅。
金刚随机无尽颂 其三 化无所化分第二十五
释印肃（宋代）

群情非外物，万莫生轻忽。皆是自家心，外心无馀佛。
九月二十三夜小儿方读书而油尽口占此诗示之
陆游（宋代）

彻骨贫来累始轻，孤村月上正三更。
汝缘油尽眠差早，我亦尊空醉不成。
南陌金羁良自苦，北邙麟冢半无名。
书生事丛期千载，得丧从来未易评。
梅花十首 其四
许及之（宋代）

隔水寻幽妙莫传，一年胜处是春前。纵饶烂熳春吹却，犹得残香伴鹤眠。
仙居陈少曾寄锦石杯书至乃九日也方与坐客把菊遂用以劝酒
王十朋（宋代）

九日登临有雁来，书传坐上手亲开。呼儿满酌黄花酒，为子深倾锦石杯。
郊庙歌辞。享惠昭太子庙乐章。登歌
杜羔（唐代）

因心克孝，位震遗芬。宾天道茂，轸怀气分。

发祗乃祀，咳叹如闻。二歌斯升，以咏德薰。
寄西京张法曹
范纯仁（宋代）

幕府三年客，群居几日亲。初分阙口路，犹见洛阳人。

垄麦晴将秀，田花晚自春。向家行渐近，岂复倦征轮。
金华杂咏六首 其五
张仲深（元代）

客倚南楼上，西风月又初。紫箫閒度曲，茅屋夜温书。

风物吾乡似，人情异县疏。既无升斗绊，只合赋归欤。
感皇恩·寒食不多时
晁冲之（宋代）

寒食不多时，牡丹初卖。小院重帘燕飞碍。昨宵风雨，只有一分春在，今朝犹自得，阴晴快。
熟睡起来，宿酲微带。不惜罗襟揾眉黛，日高梳洗，看著花阴移改。笑摘双杏子，连枝戴。
奉使丰陵职司卤簿，通宵涉路，因寄内
权德舆（唐代）

彩仗列森森，行宫夜漏深。殳鋋方启路，钲鼓正交音。

曙月思兰室，前山辨谷林。家人念行役，应见此时心。
劳劳亭
李华国（清代）

衰柳秋风第一亭，送人山色向人青。长堤车马终年事，落叶萧萧独自听。
句
曾绎（宋代）

已无丑扇几边乱，空见春锄天际飞。
诏除虚额钱计庭遣简州通判王和叟再至谓考实
晁公溯（宋代）

天王念远民，哀此西南隅。
主者按其籍，取之尽锱铢。
扫地皆赤按，名独存版图。
竭泽傥未已，来年恐无鱼。
归诏甚宽大，宿负当蠲除。
主者惨不乐，何以充挽输。
刺史讵可信，殆将有为无。
遣官视故府，姑往考簿书。
簿书亦难凭，缘绝或欺予。
不如持明诏，却还桑大夫。
跋涉君徒劳，两驾泥轼车。
所幸得一欢，莫辞留斯须。
今晨属挑菜，啗我园中蔬。
蔬食君莫笑，郡县诚空虚。
喻工部追和王詹事游东坡十一绝亦次韵 其二
许及之（宋代）

贤者行藏只委天，山川却自以人传。几年茨棘东坡地，不祇人贤地亦贤。
水调歌头（登衢州双石堂呈孙八太守公素）
毛滂（宋代）

谢安涵雅量，叔夜赋刚肠。清宵假寐，应笑长孺卧淮阳。尽彻东平屏障，不废南楼谈咏，宴寝自凝香。庭下一B636土，须避赤帷裳。

双石健，含古色，照新堂。百年乔木阴下，僵立两蛟苍。目送千山爽气，帘卷一城风月，杖履合彷徉。他日峨眉秀，相望隔明光。孙发厅事前古冢，得双石，因以为堂名。石上有昔人题识云：叠峨眉山于文会堂前。
和陈德孚见怀绝句五首 其二
谢迁（明代）

拟凭大药驻衰容，蚤向山南植万松。未问茯苓今几许，眼前嬴得昼阴重。
二刘宫庶宫洗主试南都并赠一章
王世贞（明代）

恭承嘉命简时髦，水国联翩宫锦袍。并系豢龙刘累氏，同为相马九方皋。

三山剑色双牛斗，六代词华一羽毛。识得挽回淳古意，不妨疏越为君操。
寄杨克一
张耒（宋代）

吾甥颇似魏家舒，新罢推囚却著书。
顾我独倾陶令酒，思君同鲙季鹰鲈。
荒凉云物秋将老，寂寞山城谁与娱。
攸忽风光行老矣，踌躇不去欲何如。
饮龙头镇
谢肃（明代）

马上见晨月，堠路行逶迤。遂入龙头憩，沙洲带蒲荷。

榆柳荫华屋，正暑凉飙多。怡然逢故老，邀我还其家。

大儿击燕筑，小儿閒齐歌。黍酒劝客饮，勿辞令颜酡。

维㫺至正末，日夜忧干戈。太平今在斯，白发已鬖髿。

若复不为乐，徒死归山阿。其言感余内，壮志良蹉跎。

书剑两无就，又不脱虞罗。邂逅接觞酌，念报当如何。

长揖登途去，华峰碧嵯嵯。
经故人旧居
储嗣宗（唐代）

万里访遗尘，莺声泪湿巾。古书无主散，废宅与山邻。

宿草风悲夜，荒村月吊人。凄凉问残柳，今日为谁春。
示蔡天启三首
王安石（宋代）

身著青衫骑恶马，日驰三百尚嫌迟。
心源落落堪为将，却是君王未备知。
梦微之（十二年八月二十日夜）
白居易（唐代）

晨起临风一惆怅，通川湓水断相闻。
不知忆我因何事，昨夜三回梦见君。